Први црногорски ловћенски батаљон је на дан формирања бригаде имао три чете са 154 борца. Борци овог батаљона били су из Ловћенског одреда (94), Комског одреда (55) и из других јединица одреда за операције у Санџаку (10). Борци Прве и Друге чете били су из Ловћенског батаљона, који је 1. децембра 1941. учествовао у неуспелом нападу на Пљевља. У току ове борбе, батаљон је успео да упадне у град, заузме неколико важнијих објеката и у њима се задржи читавог дана, а у току ноћи се под борбом извукао из града. У овим тешким борбама батаљон је имао 150 мртвих и рањених бораца. До доласка у Рудо, водио је неколико борби између Пљеваља и Рудог. Трећу чету чинили су борци из Комског батаљона, који је био са територије Васојевића, Колашина и Мојковца. Они су такође учествовали у нападу на Пљевља.